Вагъуэхэр зыхэт мывэкъыр
Налшык къалэ, ХьэтIохъущокъуэм и жыг хадэм и лъэс лъагъуэ нэхъыщхьэм дыгъуасэ къыщызэIуахащ сурэтыщI, скульптор Пащт-Хъан Алим и Iэдакъэ къыщIэкIа «Вагъуэбэ мывэ» фэеплъыр. А Iуэхум иращIэкIа зэхыхьэм хэтащ КъБР-м и Iэтащхьэ КIуэкIуэ Юрий, езы скульпторыр, республикэ унафэщIхэр, къалэдэсхэр, хьэщIэхэр.
Зэхыхьэр къыщызэIуихым, КъБР-м щэнхабзэмкIэ и министр Къумахуэ Мухьэдин къыхигъэщащ лэжьыгъэр республикэм иIэтащхьэм и жэрдэму зэрыщытыр. «Къэбэрдей-Балъкъэрым и дежкIэ щэнхабзэ мыхьэнэшхуэ зиIэ Iуэхугъуэщ дыщIызэхуэсар. Мы фэеплъым ХьэтIохъущокъуэм и жыг хадэр зэригъэдэхэнум шэч хэлъкъым. Апхуэдэ тыгъэр ди лъахэгъу Пащт-Хъан Алим республикэм щыпсэухэм яхуищIащи, фIыщIэ худощI. ЦIыхумрэ щIыуэпсымрэ зэпызыщIэ лэжьыгъэ хъуащ «Вагъуэбэ мывэ» скульптурэр, — жиIащ Къумахуэм.
Ар кIэщIу къытеувыIащ скульпторым и ехъулIэныгъэхэм. Пащт-Хъан Алим Урысейми хамэ къэралхэми я саугъэтхэр мызэ-мытIэу къыхуагъэфэщащ, и IэдакъэщIэкIхэр Штутгарт и къэрал Галереем, Финляндием и музейхэм, ХудожествэхэмкIэ Урысей академием, Инчхон (Корее Ипщэ) къалэм КерамикэмкIэ и дунейпсо фон-дым, нэгъуэщI куэдми щахъумэ. Къумахуэ Мухьэдин къызэхуэсахэм ягу къигъэкIыжащ дуней псом щынэхъ ин дыдэ кхъуэщыныр Алим и Iэдакъэ къызэрыщIэкIар.
КIуэкIуэ Юрий Пащт-Хъан Алим фIыщIэ хуищIу къыщыпсалъэм къыхигъэщащ щIалэм и зэфIэкIхэм фIыуэ зэрыщыгъуазэр икIи зэрырипагэр. «Пашт-Хъан Алим япэу сыщыIущIам жесIат и зэфIэкIыр Европэм и мызакъуэу, и Хэкуми щигъэлъэгъуэну сызэригуапэр. СызэригугъэмкIэ, Къэбэрдей-Балъкъэрым и дахагъэм хигъэхъуащ абы нобэ къытхуищIа тыгъэм. Мывэр щIыналъэм щыпсэухэм я зэкъуэтыныгъэм и дамыгъэ хъуну къызолъытэ. Пащт-Хъан Алим сехъуэхъуну сыхуейт иджыри мыпхуэдэ лэжьыгъэ гъэщIэгъуэн куэд и Iэдакъэ къыщIэкIыну», — жиIащ КъБР-м и Iэтащхьэм.
Пащт-Хъан Алим фIыщIэ яхуищIащ скульптурэм щелэжьым къыдэIэпыкъуахэми мы Iуэхум зыкърезыгъэхьэлIахэ-ми. Абы жиIащ мывэм елэжьыныр КъБР-м и Iэтащхьэм къыщыдиIыгъым, жэуаплыныгъэ хэлъу, гудзакъэ хуиIэу Iуэхум иужь зэрихьар. «Мывэр къызыхэсщIыкIынум куэдрэ сегупсысащ. Иужьым нэхъыфIу къэслъытащ илъэсищэкIэ, минкIэ быдэу щытыфыну, дэ езым дибгхэр зэрыкъулей мывэкъырым (гранитым) сыкъытеувыIэ-мэ. Ар Безенги къитшащ. Мывэр игъэдахэу, домбеякъым къыхэщIыкIауэ абы хэсщIы-хьа вагъуэхэм къагъэлъагъуэу къысщохъу ди лъахэм и къулеягъэмрэ лъэпкъ щэнхабзэ куу къызэрыддекIуэкIымрэ. Мывэм цIыхухэр гъунэгъуу бгъэдыхьэфын, еIусэфын хуэдэу, абы хуэкIуэ лъагъуэ цIыкIухэр хуэтщIащ. Сыщогугъ абы еплъхэм ар ягу ирихьыну», — къыхигъэщащ Пащт-Хъан Алим.
Метри 4 зи лъагагъ, тонни 7 хъу мывэм скульпторым хигъэтIысхьа «вагъуэхэр» Германием и «Лауххаммер» заводым щагъэжащ.
КЪАНЩАУЭ Мэлычыпхъу.
